b'\n_START_ARTICLE_\nInstrumentong tanso\n_START_PARAGRAPH_\nAng instrumentong tanso, instrumentong tumbaga, o instrumentong tansong-dilaw (Ingles: brass instrument, brasswind instrument, o kaya labrosone na may literal na kahulugang "instrumentong pinanginginig ng labi") ay uri ng instrumentong pangtugtog na hinihipan. Ang tunog nito ay nalilikha sa pamamagitan ng pagkatig o simpatetikong panginginig ng hangin (simpatetikong resonansiya) sa loob ng isang parang tubong resonador na may simpatiya sa pangangalog ng mga labi ng tagatugtog. May ilang mga bagay-bagay na kasangkot sa paglikha ng iba\'t ibang katindihan o kasidhian ng tono ng isang instrumentong tanso: Isa ang pagbago ng tensiyon ng labi ng manunugtog (ang embouchure), at ang isa pa ay ang daloy ng hangin. Gayon din, ginagamit ang mga padulas o mga balbula upang baguhin ang haba ng tubo, kaya\'t nababago ang seryeng harmoniko inihaharap ng instrumento sa manunugtog. Hindi gawa sa tanso o tansong-dilaw ang lahat ng mga instrumentong tanso. Yari sa kahoy ang instrumentong tanso na alphorn, kornet, at serpiyente. Sa kabilang banda, mayroon namang instrumentong kahoy-hangin na gawa sa tanso, katulad ng saksopon.'